KIRJALLINEN KYSYMYS P-2230/01 esittäjä(t): Jaime Valdivielso de Cué (PPE-DE) komissiolle. Kuluttajien terveyden suojelu.



Virallinen lehti nro 040 E , 14/02/2002 s. 0225 - 0226



KIRJALLINEN KYSYMYS P-2230/01 esittäjä(t): Jaime Valdivielso de Cué (PPE-DE) komissiolle (18. heinäkuuta 2001) Aihe: Kuluttajien terveyden suojelu Teollisuus-, ulkomaankauppa-, tutkimus- ja energiavaliokunnalle esiteltiin 11. heinäkuuta 2001 tieteellinen tutkimus, jonka brittiläisen Warwickin ylipiston fysiikan laitos ja Saksan kansainvälinen biofysiikan instituutti ovat laatineen Euroopan parlamentin tutkimuksen pääosastolle. Tutkimuksessa varoitetaan muun muassa, että kannettavien puhelimien ja toistinasemien säteily saattaa aiheuttaa aivojen ympärille harvinaisia kasvaimia, epiteelineuroomia. Mitä ei-ionisoivaa sähkömagneettista säteilyä koskevia tutkimuksia komissio on tekemässä? Mitä toimenpiteitä aiotaan toteuttaa kuluttajien suojelemiseksi kannettavien puhelimien ja toistinasemien säteilyltä? Onko komissio mukana kansainvälisissä elimissä, jotka ovat tahallaan jättäneet huomiotta varoitukset puhelinteknologian mahdollisista vaaroista, niin kuin edellä mainitussa raportissa paljastetaan? David Byrnen komission puolesta antama vastaus (5. syyskuuta 2001) Komissio on aina kiinnittänyt huomiota markkinoille tuotavien tuotteitten terveysriskeihin. Radioalan tuotteita yleensä ja GSM-puhelimia erityisesti koskevissa yhteisön säännöksissä edellytetään valmistajan varmistavan, että tuote on turvallinen. Direktiivin 1999/5/EY(1) 3 artiklan 1 kohdan a alakohdan mukaisesti valmistajien on varmistettava, etteivät heidän tuotteensa aiheuta terveyshaittoja, kun tuotetta käytetään alkuperäiseen tarkoitukseensa. Yhteisö on lisäksi antanut ohjeita noudatettavista turvatasoista. Neuvosto antoi 12. heinäkuuta 1999 jäsenvaltioille suosituksen(2) väestön sähkömagneettisille kentille (0 Hz - 300 GHz) altistumisen rajoittamisesta. Kun suosituksessa asetettuja perusrajoituksia ja viitearvoja noudatetaan täysimääräisesti, kyseeseen tulevien laitteitten käyttäjillä on hyvä suoja laitteista peräisin olevan ionisoimattoman säteilyn akuuteille ja pitkäaikaisvaikutuksille. Suositusarvot sisältävät 50-kertaisen turvakertoimen, jolla suojataan mahdollisilta pitkäaikaisvaikutuksilta koko taajuusalueella. Euroopan sähkötekniikan standardointikomitean Cenelecin laatimat eurooppalaiset standardit varmistavat, että markkinoille tuotavat laitteet ovat neuvoston suosituksen mukaisia. Standardeilla korvataan poikkeavat kansalliset standardit. Matkapuhelimista annettiin standardeja viime tammikuussa, ja Cenelec ratifioi ne heinäkuussa. Standardien numerot julkaistiin virallisessa lehdessä 26. heinäkuuta 2001.(3) Tieteelliset asiantuntijat suhtautuvat hyvin kriittisesti professori Hylandin biologiseen teoriaan, ja kuvatut mekanismit on vielä osoitettava ja toistettava vivo-tutkimuksissa. Maailman terveysjärjestö on selkeästi todennut tämänhetkisenä kantanaan, ettei GSM-puhelinten käytöllä ole havaittu olevan terveysvaikutuksia. Komissio kuitenkin seuraa asiaa tiiviisti. Se on pyytänyt, että myrkyllisyyttä, ekomyrkyllisyyttä ja ympäristöä käsittelevä tiedekomitea saattaa ajan tasalle aiemman, kesäkuussa 1998 julkaistun lausuntonsa sähkömagneettisiin kenttiin liittyvistä terveysriskeistä ja ottaa siinä huomioon uudet tekniset kehityaskeleet ja altistumisolosuhteet. Lausuntoa käytettiin aikanaan pohjana neuvoston suositusta laadittaessa. Lausunto julkaistaan syksyllä 2001, ja sitä käytetään tarvittaessa perustana uusille yhteisön lakiehdotuksille tällä alalla. (1) Euroopan parlamentin ja neuvoston direktiivi 1999/5/EY, annettu 9. maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta, EYVL L 91, 7.4.1999. (2) 1999/519/EY, EYVL L 199, 30.7.1999. (3) EYVL C 208, 26.7.2001.